เก็บตกทริปสั้นๆที่ระยองเมื่อวันอาทิตย์ที่ผ่านมา มีโอกาสนำสิ่งของไปช่วยเหลือน้ำท่วมที่ทับมา จ.ระยอง ก็เลยถือโอกาสแวะเที่ยวบ้านเพแล้วหาอะไรกินแถวนั้นเลย ไม่มีเวลาเถลไถลมากนักเพราะต้องกลับมาทำงานตอนบ่าย มื้อนี้ต้องบอกว่ามาในสกิลแบบนักท่องเที่ยวทั่วไปจริงๆ คือไม่ได้เจาะลึกในการหาของกินมากนัก มาแบบตามๆเค้าไปอะไรทำนองนั้น
จริงๆร้านนี้เคยมาหลายครั้งแล้ว ตั้งแต่ยังไม่มีสวนน้ำ รู้สึกชื่นชมวิสัยทัศน์เจ้าของร้านมากๆที่กล้าลงทุนและทำร้านได้ขนาดนี้ จนแอบคิดไม่ได้ว่าทำไมที่พัทยาไม่มีแบบนี้มั่งนะ บรรยากาศสุดยอดจริงๆ แล้วยิ่งมีรีสอร์ทมีสวนน้ำอยู่ในบริเวณเดียวกันยิ่งดูครบวงจรมาก จนอยากจะมาพักซักคืน
มาดูเรื่องอาหารบ้าง วันนี้สั่งแค่ 3 อย่าง สนนราคาปานกลางค่อนข้างไปทางสูง(บางเมนู) แต่เมื่อเห็นการลงทุนของร้านแล้วก็เลย เออ..กินๆไปเหอะ เราคงไม่ได้มาบ่อย เรื่องรสชาติก็ไม่ได้คาดหวังอะไรมาก จะเรียกว่ามาเสพบรรยากาศก็คงจะไม่ผิด ที่สั่งวันนี้มี ต้มข่าไก่ กวางผัดพริกไทยดำ เอ็นหอยผัดฉ่า รสชาติปานกลางมาตรฐานของร้านที่รับทัวร์ทั่วๆไป ที่ชอบสุดก็จะเป็นเอ็นหอยผัดฉ่า ส่วนต้มข่าไก่ควรจะใช้เนื้อไก่ติดมัน ไม่ควรใช้เนื้ออกหั่นบางๆมาทำให้เนื้อกระด้างขาดความกลมกล่อมไปนิด ส่วนกวางผัดพริกไทยดำก็หั่นชิ้นเนื้อมาใหญ่ไปหน่อย ทำให้ทานยาก ดูทรงแล้วร้านนี้น่าจะถนัดอาหารประเภทซีฟู๊ดมากกว่า เช็คบิลมาให้ไปพันนึงทอนมา10บาท(มีค่าเซอร์วิสชาร์ท10%) พนักงานบริการดีมาก สมควรให้ชาร์ทอยู่ เอาเป็นว่าพอใจในระดับหนึ่งทั้งบรรยากาศ อาหาร และบริการ ถ้ามีโอกาสจะแวะมาอุดหนุนใหม่ครับ